奉和御製奉先歌
作者：夏竦
朝代：宋

paragraphs: 皇家兮仙祖，上世兮聖神。
承雲兮分治，駕羽兮臨民。
誕昭兮馨烈，高陟兮元真。
載乘土運臨三古，屬象羲農振遐武。
爰炳明靈陟上蒼，綿綿聖緒慶悠長。
既積仁兮累德，爰振耀兮流芳。
罄二儀兮垂祐，彌萬祀兮開祥。
巍巍烈祖兮膺宸歷，御瑤圖兮建鼇極。
東征西怨兮振羣黎，下舞上歌兮康庶國。
優游亮直顯敦仁，錫羡休嘉符拓迹。
四貊名王尺組羈，九涯遠道安車適。
聖功耆定實登三，方賮駿奔惟旅百。
赫赫神宗廓帝紘，昭廣運兮洽和平。
禮適素青兮沿夏子，化歸醲粹兮復胥庭。
憲六學兮昭地緯，事七廟兮奉天經。
震疊威霆兮踰朔幕，汪洋惠露兮浹編氓。
偃節靈臺兮黜武，漏魚寛網兮蠲刑。
三葉緝熙兮隆紹繼，皇穹右序兮隤繁祉。
徘徊飇歘兮授元符，焜燿樵蒸兮修茂禮。
思文成頌兮迪先謀，多黍申歌兮昭樂歲。
參侔開闔已無爲，虔鞏盈成彌若厲。
惟寤寐兮符通，實天人兮合契。
降僊馭兮自三清，諭靈源兮踰百世。
遐錫鴻休茂本枝，永符盛德昭明類。
薦徽冊，致清衷，齋明兮顯至。
款太空，告繁禧，監觀兮斯暨。
對越兮儲精，聿懷兮忘寐。
舄奕千齡播德芬，欽崇茂典協經綸。
神化有開彰密命，慶基無際等高旻。